**Η ΙΣΤΟΡΙΑ ΤΩΝ ΤΡΙΩΝ ΔΕΝΤΡΩΝ**

**Πρόσωπα:**

11 αφηγητές

3 Δέντρα

3 Ξυλοκόποι

8-10 δέντρα δάσους

2 πουλιά

Παναγία, Ιωσήφ, 2 βοσκοί, 3 μάγοι, 2-4 αγγελούδια.

4-6 ψαράδες-μαθητές

2 παιδάκια για κύματα και λουλούδια στον σταυρό.

(Μόλις ανοίγει η αυλαία τα ελατάκια είναι διάσπαρτα στη σκηνή, εκτός από τα τρία που βρίσκονται λίγο ψηλότερα και κάνουν μια στατική χορογραφία. Στο πλάι υπάρχει ένα γαλάζιο πανί σαν ποταμάκι και πάνω στον ουρανό κρέμονται αστεράκια)

**Αφηγητής 1:**

Μια φορά κι έναν καιρό, σ’ έναν λόφο μακρινό

ελατάκια φυτρωμένα, μεγάλωναν αγαπημένα.

**Αφηγητής 2:**

Τις βελόνες τους κουνούσαν, και τον Πλάστη τους υμνούσαν.

Γύρω τους πουλιά πετούσαν, στα κλαδιά τους κελαηδούσαν.

(Μπαίνουν 2-3 πουλιά με μουσική στο τέλος κρύβονται πίσω από τα δέντρα)

**Αφηγητής 3:**

Ένα βράδυ που ο ουρανός, ήταν έναστρος και λαμπερός

ένα έλατο απ’ το βουνό, προσευχή στέλνει στον Δημιουργό:

**Δεντράκι 1:**

Θεέ μου σε παρακαλώ, σαν μεγαλώσω και τύχει να κοπώ,

μπαούλο να γίνω θέλω αστραφτερό, μέσα μου να κλείσω τον πιο μεγάλο θησαυρό!

**Αφηγητής 1:**

Μόλις το άκουσε το διπλανό ελατάκι, που χάζευε δίπλα του ένα μικρό ρυάκι

σκέφτηκε να στείλει κι εκείνο στον Θεό, τον πόθο του τον πιο κρυφό.

**Δεντράκι 2:**

Θεέ μου όπως αυτό το ρυάκι εδώ, στη θάλασσα θέλω κι εγώ να βρεθώ,

καράβι να γίνω το πιο δυνατό, με βασιλιάδες να ταξιδεύω στον ωκεανό!

**Αφηγητής 2:**

Το τρίτο όμως ελατάκι στη σειρά, είχε άλλα όνειρα μες στην καρδιά,

δεν επιθυμούσε αυτό να κοπεί, ήθελε για πάντα να μείνει εκεί.

**Δεντράκι 3:**

Λυπάμαι τον κόσμο στην πεδιάδα, που τρέχει με τα προβλήματα αράδα.

Γι΄αυτό το μόνο που θέλω Θεέ μου εγώ, είναι να γίνω ίσιο και πολύ ψηλό.

Ώστε όταν οι άνθρωποι κοιτούν κατά δω, τη σκέψη τους να στρέφω στον Ουρανό!

**Αφηγητής 3:**

Πέρασαν από τότε χρόνια πολλά, τα ελατάκια μεγάλωσαν κι έγιναν γερά

ώσπου μια μέρα στη βουνοπλαγιά ξυλοκόποι φάνηκαν από μακριά.

**Ξυλοκόπος 1:**

Το έλατο αυτό είναι για μένα καλό, ευθύς θα το κόψω σε κομμάτια σωρό

τα ξύλα θα πουλήσω στον μαραγκό, κουτιά για να φτιάξει που βάζουν σανό.

**Ξυλοκόπος 2:**

Εγώ λέω να κόψω το διπλανό, στο ναυπηγείο να στείλω πρέπει ξύλο καλό

ψαρόβαρκες φτιάχνουν για μια λίμνη μικρή, σκέφτομαι να το δώσω και σε καλή τιμή.

**Ξυλοκόπος 3:**

Κάτι ιδιαίτερο δεν θέλω εγώ, θα κόψω αυτό που είναι ψηλό,

ξύλα μαζεύω όσα μπορώ, ίσως μια μέρα να τα χρειαστώ.

(Την ώρα που οι ξυλοκόποι κόβουν τα δέντρα ακούγονται με ηχώ οι φωνές των δέντρων)

**Δεντράκι 1:**

Δεν είναι δυνατόν να συμβαίνει αυτό! Εγώ ήθελα να ‘μαι γεμάτο χρυσό!

Σε ασήμαντο παχνί θα μετατραπώ; Του στάβλου τα ζώα να τρώνε σανό;

**Δεντράκι 2:**

Κάποιο λάθος θα πρέπει να έγινε εδώ… Θεέ μου δεν ακούς όταν σε Σένα μιλώ;

Να μεταφέρω ήθελα τρανούς βασιλιάδες, κι όχι αμόρφωτους, απλούς ψαράδες!

**Δεντράκι 3:**

Το πιο δυστυχισμένο πάντως θα’ μαι εγώ, σε υπόγειο σκοτεινό πρόκειται να κλειστώ…

Αντίο για πάντα ψηλή βουνοκορφή, μ΄εγκατέλειψες Θεέ μου κι αναρωτιέμαι γιατί…

(Οι ξυλοκόποι παίρνουν τους κορμούς και φεύγουν. Η αυλαία κλείνει)

**Αφηγητής 4:**(Βρίσκεται κάτω αριστερά δίπλα από τη φάτνη)

Πράγματι το πρώτο δέντρο έγινε παχνί, και όλα τα ζώα έτρωγαν σε αυτό τροφή

κι έτσι πέρασαν χρόνια πολλά που ξέχασε πια τα όνειρα τ’ αλλοτινά…

Ώσπου ένα βράδυ με κρύο τσουχτερό, ένα ζευγάρι αναζητά καταφύγιο ζεστό…

Στο στάβλο η γυναίκα γεννά ένα μωρό, να κοιμηθεί το βάζουν μες στο παχνί το ταπεινό…

(Αναπαράσταση Γέννησης: Μπαίνει η Παναγία με τον Ιωσήφ και ακούγεται το τροπάριο. Ακολουθούν αγγελούδια, βοσκοί, μάγοι…)

**Δεντράκι 1:** (Ηχογραφημένο με ηχώ)

Να που τελικά το όνειρό μου βγαίνει αληθινό, και ας μην έγινα μπαούλο σκαλιστό…

κρατώ όμως ζεστό όλου του σύμπαντος τον πιο μεγάλο θησαυρό,

Θεέ μου σουχρωστώ από τα βάθη της ψυχής μου ένα μεγάλο ευχαριστώ!!!

**Αφηγητής 5:**(Βρίσκεται κάτω δεξιά, δίπλα από το καράβι)

Το δεύτερο δέντρο μετά από καιρό, ψαροκάϊκο έγινε μικρό μα γερό.

Τα ψάρια συνήθισε και τη μυρωδιά, ασταμάτητα δούλευαν τα δυο του κουπιά…

Ώσπου μια μέρα βαριά φορτωμένο, έναν άντρα προσέχει πολύ κουρασμένο.

Στην πρύμνη πλαγιάζει για να κοιμηθεί, κι αμέσως ξεσπά θαλασσοταραχή! (Παιδιά κουνούν ένα μπλε πανί)

**Αφηγητής 6:**

Το καΐκι στα κύματα παλεύει μ’ ορμή, μα αν δεν ήταν Εκείνος θα ‘χε καταστραφεί.

Αυτός που σηκώθηκε και είπε «ειρήνη» κι αμέσως απλώθηκε παντού η γαλήνη…

**Δεντράκι 2:**( Ηχογραφημένο με ηχώ)

Μα ποιος είναι αυτός που τους ανέμους διατάζει κι όλο το πλήθος με θαυμασμό τον κοιτάζει;

Είναι στ’ αλήθεια ο Ιησούς Χριστός; Ο Βασιλιάς, του σύμπαντος ο Δημιουργός;

Χρόνους πολλούς έκανα υπομονή, μα δε θα άλλαζα με τίποτα την ιερή αυτή στιγμή

που αν και καΐκι μικρό και απλό, στάθηκα απ’ όλα το πιο τυχερό!

**Αφηγητής 7:**(Βρίσκεται κάτω στο κέντρο)

Το τρίτο δεντράκι μας το πιο λυπημένο, στο υπόγειο έμεινε σχεδόν ξεχασμένο.

Ποτέ δεν κατάλαβε γιατί είχε κοπεί, μέσα του το βασάνιζε ένα μεγάλο γιατί…

(Ανοίγει σιγά σιγά η αυλαία, και στη σκηνή υπάρχει ένας μεγάλος σταυρός)

**Αφηγητής 8:**

Ώσπου μια συννεφιασμένη Παρασκευή πρωί, ένας άντρας το παίρνει με βιάση πολλή.

Δυο τάβλες καρφώνει σε σχήμα σταυρού, στην πλάτη το φορτώνει ενός άγνωστου…

Μαζί του ανεβαίνει τον μακρύ Γολγοθά και Εκείνον σταυρώνουν με μεγάλα καρφιά…

Το ξύλο ποτίζει με αίμα θεϊκό, κι ευθύς αναγνωρίζει τον δικό του σκοπό…

(Τρία παιδάκια αφήνουν λουλούδια ή στεφάνια στη βάση του σταυρού)

**Δεντράκι 3:**

Τρεις μέρες μετά, τη λαμπρή Κυριακή, ο Χριστός αναστήθηκε και σείστηκ’ η γη!

Δέντρο δεν έμεινα ψηλό στην κορφή, όμως η προσευχή μου έχει εισακουσθεί.

Το τίμιο ξύλο μου όποιος κοιτά, ή μ’ ευλάβεια σκύβει και το προσκυνά

ευθύς τα προβλήματα εκεί ακουμπά κι η σκέψη του κοντά στον Θεό μας πετά!

**Αφηγητής 9:**

Τα τρία ελατάκια ψηλά στο βουνό, όνειρα έκαναν με το μικρό τους μυαλό…

Μα τα σχέδια άλλαξαν σε μία στιγμή, αλλιώς τους τα έφερε ξαφνικά η ζωή.

Κάτω απ’ τα πόδια τους έφυγε η γη, χαμένη λες πήγε η θερμή προσευχή.

**Αφηγητής 10:**

Το ίδιο συμβαίνει στους ανθρώπους συχνά , που όνειρα κάνουν και σχέδια πολλά.

Μα αλλιώς ο Θεός από ψηλά σχεδιάζει, το καλό μας Εκείνος μονάχα κοιτάζει.

Κι αν άγγελος γοργά την προσευχή μεταφέρει, όμως μόνο Εκείνος το συμφέρον μας ξέρει.

**Αφηγητής 11:**

Τελειώνοντας λοιπόν η ιστορία, ας μείνουν στην ψυχή μας αυτά τα τρία:

Πίστη, αγάπη κι υπομονή, ας είναι τα όπλα μας κάθε στιγμή.

Με αυτά ας παλέψουμε καλά να ετοιμαστούμε, του Θεού μας το θέλημα στη ζωή να δεχτούμε.

Και τότε θα έρθει η χαρά κι η γαλήνη, μες στην καρδιά θ’ απλωθεί η ειρήνη!